b'\n_START_ARTICLE_\nProedros\n_START_PARAGRAPH_\nProeder (gr\xc5\xa1ko \xcf\x80\xcf\x81\xcf\x8c\xce\xb5\xce\xb4\xcf\x81\xce\xbf\xcf\x82 [pr\xc3\xb3edros], predsednik, predstojnik) je bil od 10. do sredine 12. stoletja  visok bizantinski dvorni in cerkveni naslov. \xc5\xbdenska oblika naslova je pro\xc3\xa9drisa (\xcf\x80\xcf\x81\xce\xbf\xce\xad\xce\xb4\xcf\x81\xce\xb9\xcf\x83\xcf\x83\xce\xb1).\n_START_SECTION_\nDvorni dostojanstvenik\n_START_PARAGRAPH_\nNaslov, ki ga je v 960. letih uvedel Nikifor I. Fokas, je bil prvi\xc4\x8d podeljen Baziliju Lekapenu, evnuhu parakoim\xc5\x8dmenos. Polo\xc5\xbeaj je bil ume\xc5\xa1\xc4\x8den zelo visoko v dvorno hierarhijo, neposredno pod zoste patrikio in nad magistrom, se pravi da je bil najvi\xc5\xa1ji mo\xc5\xa1ki  necesarski naslov. Zgleda, da je bil do 11. stoletja omejen samo na evnuhe, potem pa so ga na veliko podeljevali tudi aristokratom. Nosilec naslova je bil hkrati tudi predsednik bizantinskega senata (\xe1\xbd\x81 \xcf\x80\xcf\x81\xcf\x8c\xce\xb5\xce\xb4\xcf\x81\xce\xbf\xcf\x82 \xcf\x84\xe1\xbf\x86\xcf\x82 \xcf\x83\xcf\x85\xce\xb3\xce\xba\xce\xbb\xce\xae\xcf\x84\xce\xbf\xcf\x85 [o pr\xc3\xb3edros t\xc3\xads synkl\xc3\xadtou]). _NEWLINE_Naslov proeder se je pogosto uporabljal tudi za predsednike uradov, npr. proedros notarioi za protonotarija (pr\xc5\x8dtonotarios). Ko so v 11. stoletju za\xc4\x8deli na \xc5\xa1iroko podeljevati proedrske naslove, so se seveda takoj pojavili naslovi  pr\xc5\x8dtoproedros (\xcf\x80\xcf\x81\xcf\x89\xcf\x84\xce\xbf\xcf\x80\xcf\x81\xcf\x8c\xce\xb5\xce\xb4\xcf\x81\xce\xbf\xcf\x82, prvi proeder), s katerimi so naslavljali najvi\xc5\xa1jega med njimi. V komnenskem obdobju se je naslov skupaj z ve\xc4\x8dino drugih dvornih naslovov postopoma opu\xc5\xa1\xc4\x8dal, dokler ni v 12. stoletju povsem izginil. _NEWLINE_Po podatkih v De ceremoniis cesarja Konstantina VII. Porfirogeneta  (vladal 913-959) so obla\xc4\x8dila in insignije proedrov v 960. letih izgledale takole:  ro\xc5\xbenata, zlato obrobljena tunika, z dragimi kamni obrobljen pas, bel pla\xc5\xa1\xc4\x8d (hlamis), okra\xc5\xa1en z zlatimi trakovi in dvema zlatima kvadratoma (tablia) in okraski v obliki br\xc5\xa1ljanovih listov.\n_START_SECTION_\nCerkveni naslov\n_START_PARAGRAPH_\nIzraz  proeder se je pogosto uporabljal za naslavljanje \xc5\xa1kofov, ki so bili hkrati predstojniki lokane duhov\xc5\xa1\xc4\x8dine, redko tudi za naslavljanje metropolitov. V 13. stoletju je naslov dobil bolj specifi\xc4\x8den pomen: z njim so nekaj \xc4\x8dasa naslavljali \xc5\xa1kofe, ki so imeli hkrati tudi sodno oblast nad prostim \xc5\xa1kofovskim sede\xc5\xbeem, kjer so kot proedri  vodili \xc5\xa1kofijsko  administracijo. Od rednih \xc5\xa1kofov so se razlikovalo po tem, da niso bili nikoli uradno imenovani za tamkaj\xc5\xa1njega \xc5\xa1kofa. Podobno kot na dvoru so se tudi v Cerkvi s proedrom naslavljali predstojniki skupine uradnikov.'